Republika Hrvatska odlučila je povući kandidaturu za sjedište Europske agencije za lijekove, priopćeno je iz Ministarstva vanjskih i europskih poslova. Zasmetalo im je nejednako vrednovanje kriterija, smatraju da je onaj geografski trebao biti na vrhu liste prioriteta.



RH je naime računala na kriterij tzv. geografske pokrivenosti, po kojemu su prioritet trebale imati države koje još uvijek nemaju nijednu agenciju. Ovaj put se to nije dogodilo pod obrazloženjem da u pitanju nije nova agencija, nego novo sjedište, komentirala je potpredsjednica Vlade i ministrica vanjskih i europskih poslova Marija Pejčinović Burić u Bruxellesu, gdje sudjeluje na sastanku Vijeća za opće poslove. Po našem razumijevanju ipak je to novo sjedište, bez obzira što nije nova agencija, dodaje.



Amsterdam novo sjedište Europske agencije za lijekove



Svoje nezadovoljstvo vrednovanjem kriterija MVEP je iskazao na prošlom Vijeću za opće poslove, poslavši pismo glavnom tajništvu Europske komisije (EK). Povlačenjem kandidature željeli su pokazati da nisu zadovoljni ovakvim pristupom.



Smatraju da se treba vratiti na izjavu iz 2003. godine i prednost dati državama koje nemaju nijednu agenciju, a danas je takvih država pet, kaže Pejčinović Burić. Dodaje i da RH nije jedina zemlja koja je prigovorila vrednovanju kriterija.



Drugi kriterij koji "nije dobro vrednovan" je utjecaj na proračun EU, a on je po Pejčinović Burić išao u korist Hrvatske zbog troškova života. Tu je i kriterij prometne povezanosti, koji pak, smatra ona, ide u korist "velikih centara" koji dolaze u povlaštenu poziciju primjerice zbog broja letova koje dnevno mogu realizirati.



Hrvatska je u dobroj vjeri pristupila kandidaturi i napravila kvalitetnu ponudu. Uzimajući u obzir 27 država članica, jasno je bilo da je konkurencija velika, kaže ona.







Iz MVEP-a su priopćili kako drže da postupak ne osigurava vrednovanje svih kriterija na isti način, te da je bio podložan sugestivnim ocjenama same Europske agencije za lijekove. "Republika Hrvatska je međutim u ovom postupku prikupila vrijedno iskustvo natjecanja za sjedište budućih agencija i tijela EU. Držimo da bi temelj svih budućih odluka trebao biti načelo jednakosti među državama članicama, što ponajprije uključuje i ravnomjernu distribuciju sjedišta agencija i tijela Europske unije", navode u priopćenju.



Podsjetimo, Europska komisija 30. rujna objavila svoju analizu kandidatura svih gradova koji su se natjecali za sjedište EMA-e u kojoj Zagreb nije prošao baš dobro, iako Komisija nije formalno vrednovala kandidate. Iz analize se moglo iščitati da je glavni problem zagrebačke ponude bila preopćenitost i nedostatak detaljnih informacija.



Oštre reakcije na povlačenje kandidature za EMA-u